DA-projek moet slaag | Netwerk24
DA-projek moet slaag
Deur Francois Bekker, Lynnwood 09 Junie 2018 00:00
Koos Kombuis, Max du Preez, Amanda Gouws, Alida Kok, redaksionele kommentare, briefskrywers in die algemeen. Wat het hierdie stemme gemeen?
Hulle skryf deesdae ywerig en vra kritiese vrae oor die DA. Hoekom? Want die DA is 'n belangrike rolspeler in ons demokratiese bestel, 'n party met die potensiaal om 'n meerderheidsparty te word.
Dat daar aksentverskille in die DA is moet verwelkom word. Hou in gedagte dat ons een van die diverste samelewings ter wêreld het wat taal en kultuur betref.
Ekonomiese ongelykheid en 'n verdelende verlede problematiseer dié diversiteit verder. Eerlike en robuuste debat oor sekere kwessies is nodig.
Verby al die "-ismes" waaraan politieke kommentators die DA wil koppel, is dit in Suid-Afrika se belang dat die ekonomiese koek groter gemaak word sodat die lewenspeil van veral arm mense verhoog. In hierdie verband is die DA in die kol om werkskepping as die relevante narratief van ons tyd aan te bied. Daar is gewoon geen geleentheid soos 'n werkgeleentheid nie.
Sekere probleme, veral soms oor lomp kommunikasie, wil-wil by tye die DA se goeie werk oorskadu. Wel, foute is 'n goeie leerskool om beter te presteer.
Die DA-projek, geskoei op onder meer nierassigheid en ekonomiese vryheid, moet slaag. Om ons toekoms carte blanche aan die ANC toe te vertrou sal niks minder as 'n kamikaze-dobbelspel met tragiese gevolge wees nie.